 DANIEL MAKAKA na WANDERI KAMAU SENGEREMA, Tanzania WENYEJI katika wilaya ya Sengerema, mkoa wa Mwanza, nchini Tanzania, jana waling’ang’ana kupata kanga zenye jumbe za kumwomboleza Rais John Magufuli kwenye afisi za Chama Cha Mapinduzi (CCM) wilayani humo. Wenyeji hao, ambao wengi walikuwa wanawake, waliwataka wahusika kuwapa kanga za kutosha ili wazivae wakati wa kumuaga kiongozi huyo leo. Dkt Magufuli alifariki Jumatano iliyopita baada ya kuzidiwa na maradhi ya moyo. Bi Anna Issa alisema njia pekee ya kumuenzi Magufuli ni kuvaa kanga zenye maneno mazuri ya kumuaga. Hapo Jumatano, mwili huo uliagwa rasmi katika uwanja wa CCM Kirumba. Kabla ya kufika uwanjani hapo, ulipitishwa katika maeneo mbalimbali ambapo wananchi walipata fursa ya kumuaga kiongozi huyo. Viongozi waliwataka wananchi kujitokeza kwa wingi kama ishara ya heshima ya mwisho kwake. Nchini Kenya, viongozi wanawake waliwataka Watanzania kumuunga mkono Rais Samia Suluhu, ili kumwezesha kutimiza malengo aliyokuwa nayo marehemu Magufuli. Kwenye kikao na wanahabari jijini Nairobi, viongozi wanawake katika chama cha ODM, walisema hiyo ndiyo njia pekee ambapo Tanzania inaweza kufikia malengo yake. “Huu ni wakati muhimu kwa Watanzania wote kuungana na Bi Suluhu bila kujali mazingira na tofauti zilizokuwepo awali. Tunatoa wito hata kwa viongozi wa upinzani kutambua kuwa huu ni wakati muhimu kwa nchi kushikamana ili kuendeleza safari yake bila migawanyiko,” akasema Mbunge wa Likoni, Bi Mishi Boko. Mbunge huyo alisema kuwa ingawa kulikuwa na tofauti zilizoibuka kati ya Dkt Magufuli na upinzani, huu ni wakati wa kusahau yaliyopita na kuanza safari mpya ya ushirikiano kwa manufaa ya taifa hilo na ukanda wa Afrika Mashariki kwa jumla. “Hatupaswi kujikita kwa yaliyofanyika. Tunapaswa kuangazia yale yaliyo mbele yetu,” akasema. Alisema Bi Suluhu ni mwanga kwa wanawake katika eneo la Afrika Mashariki na Afrika kwa jumla, hivyo anapaswa kuungwa mkono badala ya kudhalilishwa. “Mara nyingi, wanawake huangaliwa kwa dhana ya udhaifu pindi wanapochukua uongozi. Bi Suluhu amedhihirisha hilo si kweli kutokana na ukakamavu ambao ashaanza kudhihirisha,” akasema. Seneta Maalum Agnes Zani alisema kuwa licha ya Bi Suluhu kuwa rais katika mazingira ya huzuni, uwepo wake ni ishara tosha wanawake hata katika nchi zingine wana uwezo kutwaa nyadhifa kama hizo. Jumatatu, Rais Suluhu alipuuzilia mbali wake ambao wameanza kutilia shaka uwezo wake kama rais, akisisitiza licha ya kuwa mwanamke, yeye ndiye rais kwa sasa. Rais Suluhu ndiye mwanamke wa kwanza kuwa rais katika ukanda wa Afrika Mashariki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  